അമിതഭാരമുള്ള വാഹനങ്ങള് നിരോധിക്കണം പെരുമ്ബാവൂര്: കാലടി പാലത്തിലൂടെയുള്ള അമിതഭാരം കയറ്റിയുള്ള വാഹനങ്ങളുടെ ഗതാഗതം നിര്ത്തലക്കാണമെന്ന ആവശ്യം ശക്തമാകുന്നു. പാലത്തിന്റെ ഇരുവശത്തും തകര്ന്നു കിടക്കുന്ന നടപ്പാതകള് നന്നാക്കണമെന്ന് ആവശ്യപ്പെട്ടും വിദ്യാര്ഥികള് ജില്ലാ കളക്ടര്ക്ക് നിവേദനം നല്കി. പാലത്തിന്റെ ശോചനീയാവസ്ഥയുടെ സമയത്ത് സര്ക്കാര് പഠനം നടത്തുകയും പാലത്തിന് ബലക്ഷയമണ്ടെന്ന് കണ്ടെത്തുകയും ചെയ്തിരുന്നു. ഇതിന്റെ അടിസ്ഥാനത്തില് 11 ടണ്ണില് കൂടുതലുള്ള ഭാരവാഹനങ്ങള് നിരോധിച്ചിട്ടുള്ളതുമാണ്. എന്നാല് 50 ടണ്ണിലധികം ഭാരം കയറ്റിയ വാഹനങ്ങള് ഇപ്പോഴും ഇതുവഴി സഞ്ചരിക്കുന്നുണ്ട്. പാലത്തിന്റെ ശോചനീയാവസ്ഥ പരിഹരിക്കുന്നതിന്റെ ഭാഗമായി പാലം ഒരു ദിവസം പൂര്ണമായും അടച്ചിട്ട് ഉന്നത നിലവാരത്തില് റീ ടാറിംഗ് ചെയ്തത് കഴിഞ്ഞ ആഴ്ച്ചയാണ്. ഇതുവഴി അമിതഭാരം കയറ്റിയ വാഹനങ്ങള് നിരന്തരം സഞ്ചരിച്ചാല് പാലത്തില് കുണ്ടും കുഴിയും നിറഞ്ഞ് യാത്രാക്ലേശം വീണ്ടും രൂക്ഷമാകും. അമിതഭാരമുള്ള വാഹനങ്ങള് ഇതര റോഡുകള് വഴി തിരിച്ചു വിടണമെന്നാണ് വ്യാപാരികളുടെയും മറ്റും ആവശ്യം. നവംബര് ഒന്നിന് സ്കൂളുകള് തുറക്കുന്നതോടെ തകര്ന്നു കിടക്കുന്ന നടപ്പാതയിലൂടെ വേണം വിദ്യാര്ഥികള്ക്ക് സഞ്ചരിക്കാന്. എത്രയും വേഗം പ്രശ്നം പരിഹരിക്കണമെന്ന് ആവശ്യപ്പെട്ടാണ് വിദ്യാര്ഥികള്ക്കുവേണ്ടി ചെങ്ങല് ജ്ഞാനോദയ സെന്ട്രല് സ്കൂളിലെ അര്പ്പണ ലിസ് പോള്, ബെനഡിക്ട് പാപ്പു പോള് എന്നിവരും ശ്രീശങ്കരാചാര്യ സമാന്തര പാലം സമരംസമിതി കണ്വീനര് പോള് വര്ഗീസും കളക്ടര്ക്ക് നിവേദനം നല്കിയത്.